SET ปิดเช้ารีบาวด์กว่า 5 จุด กูรูเตือนบ่ายระวังแรงขาย!
SET ปิดตลาดภาคเช้า (24 เม.ย.) บวก 5.02 จุด หรือ 0.32% อยู่ที่ระดับ 1,549.86 จุด แตะจุดสูงสุดที่ระดับ 1,553.83 จุด และแตะจุดต่ำสุดที่ระดับ 1,548.24จุด มูลค่าซื้อขายที่ 16,648.11 ล้านบาท
24 เม.ย. 2558

ผู้สื่อข่าวรายงานว่า SET ปิดตลาดภาคเช้า (24 เม.ย.) บวก 5.02 จุด หรือ 0.32% อยู่ที่ระดับ 1,549.86 จุด แตะจุดสูงสุดที่ระดับ 1,553.83 จุด และแตะจุดต่ำสุดที่ระดับ 1,548.24จุด มูลค่าซื้อขายที่ 16,648.11 ล้านบาท
โดยการซื้อขายหุ้นช่วงเช้าวันนี้ ดัชนีหุ้นไทยเคลื่อนไหวอยู่ในแดนบวกตลอดช่วงเช้าที่ผ่านมา โดยแตะจุดสูงสุดของช่วงเช้าที่ 1,553.83 จุด และแตะจุดต่ำสุดของช่วงเช้าที่ระดับ 1,548.24 จุด
นายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บล.ฟินันเซียไซรัส เปิดเผยถึงตลาดช่วงเช้าที่ผ่านมาดัชนีหุ้นไทยรีบาวด์ได้ตามตลาดหุ้นต่างประเทศ หลังดัชนีฯปรับตัวลดลงมาแรงติดต่อกัน 2 วัน โดยมองว่าเป็นการปรับขึ้นในกรอบที่ค่อนข้างจำกัด
เนื่องจากปัจจุบันยังไม่ได้มีปัจจัยบวกใหม่ๆ เข้ามา และปัจจัยลบเดิมๆ ยังคงอยู่ ทั้งในเรื่องของภาพรวมเศรษฐกิจทั่วโลกที่ยังชะลอตัว และผลประกอบการของบริษัทจดทะเบียนที่มองว่าจะออกมาไม่ดีนัก
แนวโน้มการลงทุนในช่วงบ่ายนี้ คาดดัชนีฯยังมีความผันผวนอย่างต่อเนื่อง และอาจจะมีแรงขายทำกำไรออกมาได้ ซึ่งอาจจะส่งผลให้ดัชนีฯบวกในอัตราที่น้อยลง หรืออาจจะปรับตัวลดลงไปอยู่ในแดนลบได้ พร้อมให้แนวต้าน 1,553-1,555 จุด แนวรับ 1,540-1545 จุด
 